b'\n_START_ARTICLE_\nTyge Krabbe\n_START_SECTION_\nKongetro lensmand\n_START_PARAGRAPH_\nSom tolv\xc3\xa5rig kom Tyge Krabbe i kong Hans\' tjeneste og deltog i Gotlandstogtet i 1487. Herefter passede han i 6-7 \xc3\xa5r kongens hunde og blev sidel\xc3\xb8bende uddannet i krig. Han var med ombord p\xc3\xa5 Gribshunden p\xc3\xa5 vej mod Kalmar i 1495 for at sl\xc3\xa5 Sten Sture den \xc3\x86ldre, da skibet br\xc3\xb8d i brand og sank, og han medvirkede ogs\xc3\xa5 under slaget ved Rotebro, hvor kong Hans slog Sten Stures bondeh\xc3\xa6r i 1497._NEWLINE_I 1507 blev han lensmand p\xc3\xa5 Helsingborg Slot og vandt ved Fantehullet 17. august 1510 en sejr for den sk\xc3\xa5nske adel mod Aake Hansson Thott, som med en svensk rytterstyrke var tr\xc3\xa6ngt ind over gr\xc3\xa6nsen, og selv faldt i kampen. Snart efter optoges Krabbe i rigsr\xc3\xa5det, og deltog i 1512 b\xc3\xa5de i et rigsm\xc3\xb8de i Halmstad og fredsm\xc3\xb8det i Malm\xc3\xb8, samt i rigsr\xc3\xa5dsm\xc3\xb8derne ved Christian 2.s tiltr\xc3\xa6delse. Krabbe hjalp kongen med meget betydeligt krigsl\xc3\xa5n og fik til geng\xc3\xa6ld i 1520 pant i Helsingborg len; ved list fik han ogs\xc3\xa5 Christian 2. til at overdrage ham godset Fiskeb\xc3\xa6k (tolv g\xc3\xa5rde ved Viborg), som han uretm\xc3\xa6ssigt p\xc3\xa5stod, havde tilh\xc3\xb8rt hans sl\xc3\xa6gt. Da sandheden kom frem, tabte han Helsingborg, som kongen i stedet gav til Otte Krumpen som bel\xc3\xb8nning for det vellykkede Sverigestogt i 1520. Krabbe trak sig forbitret tilbage til sin jyske f\xc3\xa6dreneg\xc3\xa5rd Bustrup i et par \xc3\xa5r. Han stod nu uden sikkerhed for sit l\xc3\xa5n, og bidrog til at organisere den voksende modstand mod kongen. I 1523 var han med til at jage Christian 2. ud af landet.\n_START_SECTION_\nOpr\xc3\xb8r mod Christian 2.\n_START_PARAGRAPH_\nKrabbe var ikke alene om at v\xc3\xa6re misforn\xc3\xb8jet med kongen; de jyske r\xc3\xa5der m\xc3\xb8dte ikke frem til herredag 9. november 1522 i K\xc3\xb8benhavn. I stedet samlede de sig til r\xc3\xa5dslagning i Viborg. Krabbe vil have Christian 2. afsat, og fik st\xc3\xb8tte af de jyske bisper, undtagen Ove Bille. (Krabbes svogre, Oluf Rosenkrantz og Erik Banner samt Mogens G\xc3\xb8ye \xc3\xb8nskede kun kongens r\xc3\xa5dgivere fjernet.) Et brev, som opfordrede hertug Frederik til at overtage den danske krone, blev underskrevet og beseglet af Krabbe, ligesindede r\xc3\xa5der og de fleste af bisperne. P\xc3\xa5 et nyt m\xc3\xb8de i Viborg 20. januar 1523 udstedte de samme, som havde underskrevet sammensv\xc3\xa6rgelsesbrevet, et endnu skarpere brev til Christian 2.; og i l\xc3\xb8bet af marts sluttede Krabbes to svogre og Mogens G\xc3\xb8ye sig ret n\xc3\xb8dtvungent til opr\xc3\xb8rerne. _NEWLINE_Da Frederik 1. kom til magten i 1523, blev Tyge Krabbe som tak tildelt Fiskeb\xc3\xa6k gods og Helsingborg len, samt embedet som rigsmarsk fra 1523._NEWLINE_I 1524 slog Krabbe med h\xc3\xa5rd h\xc3\xa5nd ned p\xc3\xa5 bondeopr\xc3\xb8r i Sk\xc3\xa5ne; men n\xc3\xa6ste \xc3\xa5r led han nederlag og n\xc3\xa5ede kun med n\xc3\xb8d og n\xc3\xa6ppe tilbage til Malm\xc3\xb8, som med Helsingborg var de eneste dele af Sk\xc3\xa5ne, som var under hans og kongens kontrol. F\xc3\xb8rst da Johan Rantzau ankom med landskn\xc3\xa6gte og ryttere i 1525, blev Sk\xc3\xa5ne erobret tilbage. Efter opr\xc3\xb8ret procederede han selv som anklager i kongens sag mod adelsmanden Niels Brahe, som havde deltaget i opr\xc3\xb8ret. Efter at han blev frad\xc3\xb8mt liv og gods, forsynede Tyge Krabbe sig med st\xc3\xb8rstedelen af godset. Niels Brahe flygtede, men blev fanget i 1529, og Krabbe lod ham underkaste tortur, inden han blev halshugget i K\xc3\xb8benhavn. _NEWLINE_Christian 2. blev hyldet som konge i Norge, og ankom til forhandlinger i K\xc3\xb8benhavn i 1532 under l\xc3\xb8fter om frit lejde._NEWLINE_Tyge Krabbe var forhandler og synes at have ansvaret for, at l\xc3\xb8fterne blev brudt, og Christian 2. sendt til S\xc3\xb8nderborg som fange.\n_START_SECTION_\nGrevens Fejde\n_START_PARAGRAPH_\nTyge Krabbe var "gammeltroende", holdt fast p\xc3\xa5 katolicismen og bek\xc3\xa6mpede de lutherske i Sk\xc3\xa5ne. Under Grevens Fejde sluttede han sig, sammen med den sk\xc3\xa5nske adel, ikke desto mindre til den lutheranske grev Christoffer af Oldenburg som st\xc3\xb8ttede den katolske Christian 2., Tyge Krabbes gamle fjende, da greven med en fl\xc3\xa5de fra L\xc3\xbcbeck ankom til Sk\xc3\xa5ne._NEWLINE_Imidlertid faldt han sine nye allierede i ryggen under slaget ved Helsingborg i 1535 og lod K\xc3\xa4rnans kanoner beskyde lyb\xc3\xa6kkerne bagfra, hvilket bet\xc3\xb8d deres endelige nederlag. Han sluttede sig herefter til Christian 3. \xe2\x80\x93 som han ellers ved Frederik 1.\'s d\xc3\xb8d i 1533 havde fors\xc3\xb8gt at undg\xc3\xa5 at f\xc3\xa5 til konge, eftersom Christian var lutheraner.\n_START_SECTION_\nAlderdom og d\xc3\xb8d\n_START_PARAGRAPH_\nChristian 3. valgte at t\xc3\xa5le Tyge Krabbe som rigsmarsk indtil hans d\xc3\xb8d i 1541, men allerede kort efter krigen i 1536 blev han afsat som statholder i Sk\xc3\xa5ne og tvunget til at afst\xc3\xa5 Helsingborg til sin svigers\xc3\xb8n Peder Skram. De sidste 5 \xc3\xa5r levede han som herremand p\xc3\xa5 Vegeholm, det sk\xc3\xa5nske gods, som han havde konfiskeret fra Niels Brahe i 1525. Han ligger begravet i Str\xc3\xb6velstorp kirke.'